*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 9ης Φεβρουαρίου 1989

για την περάτωση της επανεξέτασης των μέτρων αντιντάμπινγκ όσον αφορά τις εισαγωγές σιδηροχρωμίου χαμηλής περιεκτικότητας σε άνθρακα καταγωγής Νότιας Αφρικής, Τουρκίας και Ζιμπάμπουε και για την επιβεβαίωση της λήξης των μέτρων αυτών

(89/110/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεως εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως τα άρθρα 9 και 15,

Μετά από διαβουλεύσεις στο πλαίσιο της συμβουλευτικής επιτροπής όπως προβλέπεται από τον προαναφερόμενο κανονισμό,

Εκτιμώντας ότι:

(1)

Προηγούμενη διαδικασία

Τον Ιούνιο του 1983 (2), η Επιτροπή αποδέχθηκε ανάληψη υποχρεώσεων σε σχέση με τη διαδικασία αντιντάμπινγκ όσον αφορά τις εισαγωγές σιδηροχρωμίου χαμηλής περιεκτικότητας σε άνθρακα, καταγωγής Νότιας Αφρικής, Σουηδίας, Τουρκίας και Ζιμπάμπουε. Το 1986, η Επιτροπή πληροφορήθηκε ότι ο σουηδός εξαγωγέας, τον οποίο αφορούσε η διαδικασία, είχε παύσει να ασχολείται με την παραγωγή του υλικού αυτού. Τον Ιανουάριο του 1988 (3), η Επιτροπή ανακοίνωσε την επικείμενη λήξη των υποχρεώσεων αυτών, σύμφωνα με το άρθρο 15 του κανονισμού (ΕΟΚ) αριθ.2176/84 του Συμβουλίου (4), που έχει αντικατασταθεί από τον κανονισμό (ΕΟΚ) αριθ. 2423/88.

Η ανάληψη υποχρέωσης από το σουηδό εξαγωγέα έπαυσε να ισχύει στις 22 Ιουνίου 1988 (5).

(2)

Αιτήσεις επανεξέτασης και κίνηση διαδικασίας

Τον Ιούλιο του 1987, υποβλήθηκε στην Επιτροπή αίτηση για επανεξέταση εκ μέρους της Comite de Liaison des Industries de Ferro-Alliages de la CEE, που αντιπροσωπεύει την συνολική παραγωγή της Κοινότητας για τον εν λόγω προϊόν.

Σύμφωνα με την αίτηση, προβάλλεται ο ισχυρισμός ότι υπάρχει ντάμπινγκ και πώληση σε τιμές σημαντικά χαμηλότερες από τις κοινοτικές από ορισμένους εξαγωγείς και ότι, κατά συνέπεια, ορισμένες αναληφθείσες υποχρεώσεις αποδεικνύονται όλο και περισσότερο ακατάλληλες.

Μετά την δημοσίευση από την Επιτροπή, τον Ιανουάριο του 1988, της ανακοίνωσης για την επικείμενη λήξη των μέτρων που ήταν τότε σε ισχύ, η Επιτροπή παρέλαβε μια ακόμη αίτηση επανεξέτασης από τον προαναφερόμενο καταγγέλοντα.

Σύμφωνα με την αίτηση αυτή, προβάλλεται ο ισχυρισμός ότι οι εξαγωγείς αύξησαν ακόμη το μερίδιό τους στην αγορά της Κοινότητας, πράγμα που επιτεύχθηκε με την πώληση σε τιμές σημαντικά χαμηλότερες από τις κοινοτικές, και ότι η λήξη των μέτρων αντιντάμπινγκ θα οδηγήσει σε μεγαλύτερη ζημία. Τα αποδεικτικά στοιχεία ως προς την ύπαρξη ντάμπινγκ και ως προς την ζημία που προέκυψε θεωρήθηκαν επαρκή για να δικαιολογήσουν την κίνηση διαδικασίας επανεξέτασης, που γνωστοποιήθηκε με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων (6), και η Επιτροπή

ανέλαβε έρευνα, λαμβάνοντας από τα εμπλεκόμενα μέρη κάθε αναγκαία πληροφορία για την εκτίμηση της πρακτικής ντάμπινγκ και της ζημίας που προέκυψε. Σύμφωνα με το άρθρο 15 του εν λόγω κανονισμού, η ανάληψη υποχρεώσεων από τους εξαγωγείς της Νοτίου Αφρικής, της Τουρκίας και της Ζιμπάμπουε εξακολούθησε να ισχύει μέχρι να ολοκληρωθεί η έρευνα αυτή.

(3)

Προϊόν

Το σχετικό προϊόν είναι το σιδηροχρώμιο χαμηλής περιεκτικότητας σε άνθρακα, με μέγιστη περιεκτικότητα σε άνθρακα 0,5 % και μέγιστη περιεκτικότητα σε πυρίτιο 1,5 %, το οποίο υπάγεται στους κωδικούς ΣΟ 7202 49 10 και 7202 49 50.

(4)

Αποτελέσματα της έρευνας για την ύπαρξη ντάμπινγκ

Σύμφωνα με την έρευνα που ανέλαβαν οι υπηρεσίες της Επιτροπής, δεν είναι δυνατόν να αποδειχθεί ότι υπάρχει πρακτική ντάμπινγκ από τους εξαγωγείς για την περίοδο αναφοράς, που κάλυψε το ημερολογιακό έτος 1987.

(5)

Ανάκληση των αιτήσεων επανεξέτασης

Ο καταγγέλλων ενημέρωσε την Επιτροπή, με επιστολή της 29ης Σεπτεμβρίου 1988, ότι αποσύρει τις αιτήσεις επανεξέτασης που αναφέρονται ανωτέρω στο σημείο 2.

(6)

Περάτωση

Υπό τις συνθήκες αυτές, η Επιτροπή θεωρεί ότι αυτή η διαδικασία επανεξέτασης πρέπει να περατωθεί και ότι πρέπει, μέχρι να ολοκληρωθεί η επανεξέταση, να τερματιστούν αμέσως οι αναλήψεις υποχρεώσεων που εξακολουθούν να ισχύουν,

ΑΠΟΦΑΣΙΖΕΙ:

Άρθρο 1

Περατώνεται η επανεξέταση των μέτρων αντιντάμπινγκ όσον αφορά τις εισαγωγές σιδηροχρωμίου χαμηλής περιεκτικότητας σε άνθρακα καταγωγής Νοτίου Αφρικής, Τουρκίας και Ζιμπάμπουε.

Άρθρο 2

Η ανάληψη υποχρεώσεων από τους εξαγωγείς της Νοτίου Αφρικής, Τουρκίας και Ζιμπάμπουε, που εξακολουθεί να ισχύει μέχρι την έκβαση της επανεξέτασης, παύει να ισχύει από την επόμενη ημέρα της δημοσίευσης της παρούσας απόφασης στην Επίσημη Εφημερίδα των Ευρωπαϊκών Κοινοτήτων.

Βρυξέλλες, 9 Φεβρουαρίου 1989.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 209 της 2. 8. 1988, σ. 1.

(2) ΕΕ αριθ. L 161 της 21. 6. 1983, σ. 15.

(3) ΕΕ αριθ. C 1 της 5. 1. 1988, σ. 3.

(4) ΕΕ αριθ. L 201 της 30. 7. 1984, σ. 1.

(5) ΕΕ αριθ. C 307 της 2. 12. 1988, σ. 2.

(6) ΕΕ αριθ. C 57 της 1. 3. 1988, σ. 3.